Sýlingarfell

Sýlingarfell eða Svartsengisfell er fell á Reykjanesskaga norðan Grindavíkur sem rís í 197 metra hæð yfir sjávarmál. Norðvestur af fellinu er gróðursæl hlíð og flatlendi sem er hið eiginlega Svartsengi en vestur af fellinu eru Grindavíkurvegur, Svartsengisvirkjun og Bláa lónið. Sýlingarfell er nyrsti hluti stærra fells sem nær suður að Hagafelli en þar austan við er Sundhnúkur og Sundhnúksgígar.

Sýlingarfell er grágrýtishetta á móbergi sem myndaðist á síðasta jökulskeiði ísaldar. Efst í því eru gígar frá sama tíma. Heitið Sýlingarfell er dregið af því að „sýlingar“ sjáist í gígbarminum en orðið merkir skarð eða skora.

Sýlingarfell er umlukið hraunum sem hafa runnið í eldgosum eftir lok síðustu ísaldar, þar á meðal nýjum hraunum sem hafa runnið í hrinu eldgosa við Sundhnúksgíga sem hófst í desember 2023 og stendur enn. Vegna þeirra eldsumbrota hefur verið ráðist í gerð mikilla varnarmannvirkja í kringum Sýlingarfell til að beina hraunstraumum frá Svartsengisvirkjun og öðrum mannvirkjum á Svartsengissvæðinu.

Vísanir

Flokkur:Grindavík
Flokkur:Fjöll á Íslandi